作者:杜甫
標題:重過何氏五首
內容:問訊東橋竹，將軍有報書。倒衣還命駕，高枕乃吾廬。花妥鶯捎蝶，溪喧獺趁魚。重來休沐地，真作野人居。山雨尊仍在，沙沈榻未移。犬迎曾宿客，鴉護落巢兒。雲薄翠微寺，天清黃子陂。向來幽興極，步屣過東籬。落日平臺上，春風啜茗時。石闌斜點筆，桐葉坐題詩。翡翠鳴衣桁，蜻蜓立釣絲。自今幽興熟，來往亦無期。頗怪朝參懶，應耽野趣長。雨拋金鎖甲，苔臥綠沈槍。手自移蒲柳，家才足稻粱。看君用幽意，白日到羲皇。到此應常宿，相留可判年。蹉跎暮容色，悵望好林泉。何路沾微祿，歸山買薄田。斯遊恐不遂，把酒意茫然。